**IKIMfm** (dikenali dalam tempoh singkat sebagai **Radio IKIM**) merupakan sebuah stesen radio di Malaysia. IKIM ialah singkatan kepada Institut Kefahaman Islam Malaysia, iaitu pengendali stesen radio ini. IKIMfm merupakan stesen radio berunsur Islam pertama di Malaysia yang beroperasi selama 24 jam. IKIM.fm telah dilancarkan secara rasminya oleh Perdana Menteri ketika itu, YAB Tun Dr. Mahathir Mohamad pada 6 Julai 2001. Kebanyakan program stesen radio ini adalah program berkaitan agama Islam, yang merupakan agama rasmi negara Malaysia.

Radio IKIM dipancarkan menggunakan frekuensi 91.5 MHz (di Lembah Klang) dan dipancarkan ke seluruh negara. Radio IKIM juga boleh didengari di Singapura, kepulauan Batam di Indonesia, Brunei dan selatan Thailand (Satun, Songkhla, dan Narathiwat). Frekuensi stesen radio ini dahulunya digunakan oleh RFM (kini Red FM), sebelum bertukar ke 104.9 MHz (di Lembah Klang) pada awal tahun 2000. Radio IKIM juga boleh diikuti secara dalam talian menerusi laman sesawangnya.

Pada tahun 2002, frekuensi Radio IKIM di Johor Bahru yang dipancar dari Gunung Pulai telah ditukar frekuensi daripada 107.9 MHz kepada **106.2 MHz**.

Pada 2010-an, Radio IKIM memperluaskan siaran ke Miri pada FM 104.0MHz, Lahad Datu pada FM 107.3MHz dan Tawau pada FM 100.7MHz untuk menyasarkan pendengar Muslim di kawasan tersebut. Selain itu, Radio IKIM menambah satu pemancar di Balik Pulau, Pulau Pinang pada 102.7MHz untuk meliputi kawasan barat daya Pulau Pinang dimana pemancar Gunung Jerai FM 89.0MHz tidak dapat diterima di kawasan tersebut.

Pada tahun 2016, frekuensi Radio IKIM di Kuching yang dipancar dari Bukit Djin telah ditukar frekuensi daripada 93.6 MHz kepada **93.7 MHz**.

Sekitar 95% program Radio IKIM dipersembahkan dalam bahasa Melayu manakala selebihnya dalam bahasa Arab dan Inggeris. Anggaran rasmi oleh pihak The Nielsen Company (Malaysia), sebuah syarikat pengkaji (*survey*) antarabangsa terhadap radio-radio di Malaysia dalam kajian terbaru mereka sepertimana yang dilaporkan dalam Gelombang 2, 2010 menunjukkan bahawa sekitar 786,000 orang pendengar di Semenanjung Malaysia mengikuti radio Islami ini.

Pada Jun 2016, Radio IKIM menaik taraf pemancaran frekuensi Kedah, Perlis dan Pulau Pinang FM 89.0MHz dengan memindah pemancar ke Upper Gunung Jerai, bagi meliputi Kedah, Perlis, Pulau Pinang and Perak Utara yang membolehkan Pulau Pinang dan Perak Utara boleh menerima siaran Radio IKIM pada 89.0MHz dengan jelas. Sebelum ini, FM 89.0MHz tidak dapat diterima di Pulau Pinang dan Perak Utara, namun FM 89.0MHz pernah diganggu oleh stesen radio dari Thailand (Yala) di Pulau Pinang.

Bermula 2 Februari 2024, logo Radio IKIM dijenamakan semula sebagai **IKIMfm** dan *tagline* stesen radio tersebut bertukar daripada *Inspirasi Inforia Islami* kepada *Inspirasi Utama Anda*.

Penyampai Radio
---------------

### Penyampai Harian

* Luqman Hakim Malik
* Mohd Suffian Amrin
* Syafiq Salleh
* Siti Rohani Surani
* Mona Jasman
* Faiz Haji Othman

### Penyampai Mingguan

* Erwan Johari (mengendalikan rancangan *Carta IKIMfm*, bersiaran pada setiap hari Sabtu, jam 10.00 pagi)

### Penyampai Berita

* Ahmad Nazri Mohd Yusof
* Maslina Alias

### Bekas Penyampai

* Fairuz Haji Nordin (kini Pengurus Rancangan Radio, Bahagian Radio IKIM)
* Hazwan Syah (berpindah ke Zayan)
* Mahathir Shaharuddin (kini Pengurus Besar Radio / Ketua Bahagian Radio, Bahagian Radio IKIM)
* Mazlina Ismail (kini Pengurus Siaran Radio, Bahagian Radio IKIM)
* Nik Hasnah Ismail
* Norhayati Paradi (kini Pengurus Rancangan Radio, Bahagian Radio IKIM)
* Syafiq Zulakifli
* Tajdid Hadhari (berpindah ke Zayan)

Segmen
------

### Isnin - Jumaat

| Segmen | Penyampai | Masa |
| --- | --- | --- |
| *Inspirasi Pagi* | Luqman Hakim Suffian Amrin | 06:00 - 10:00 |
| *Inspirasi Ilmu* | Syafiq Salleh | 10:00 - 13:00 |
| *Inspirasi Jiwa* | Siti Rohani Surani | 13:00 - 16:00 |
| *Kembara Inspirasi* | Mona Jasman | 16:00 - 19:00 |
| *Renungan Hikmah* |  | 19:00 - 20:00 |
| *Suara Inspirasi* | Faiz Othman | 20:00 - 00:00 |

Frekuensi
---------

| Frekuensi | Kawasan siaran | Tapak pemancar | Catatan |
| --- | --- | --- | --- |
| 91.5 MHz | Lembah Klang | Gunung Ulu Kali | Frekuensi dahulu digunakan oleh RfM |
| 89.0 MHz | Perlis, Alor Setar, Kedah dan Pulau Pinang | Gunung Jerai |  |
| Taiping, Perak |  |
| 102.7 MHz | Ipoh, Perak | Gunung Kledang |  |
| Seremban, Negeri Sembilan | Gunung Telapak Buruk |  |
| 89.5 MHz | Melaka | Gunung Ledang |  |
| 106.2 MHz | Johor Bahru, Johor | Gunung Pulai | Frekuensi dahulu 107.9 MHz |
| 89.6 MHz | Kuantan, Pahang | Bukit Pelindung |  |
| 100.2 MHz | Kuala Terengganu, Terengganu | Bukit Besar |  |
| 89.8 MHz | Kota Bharu, Kelantan | Bukit Panau | Frekuensi dahulu 89.9 MHz kerana gangguan dengan Kelantan FM 90.0 Bukit Tangki Air |
| 93.7 MHz | Kuching, Sarawak | Bukit Djin | Frekuensi dahulu 93.6 MHz |
| 93.9 MHz | Kota Kinabalu, Sabah | Bukit Karatong |  |

Lihat juga
----------

* Daftar Stesen Radio Malaysia

Rujukan
-------

1. ↑  *Penjenamaan semula radio IKIM*. (2019, 30 Januari). Institut Kefahaman Islam Malaysia. Dicapai pada 15 Februari 2019.
2. ↑  *RADIO IKIM KINI DIKENALI SEBAGAI IKIMFM*. (Januari 2024). Institut Kefahaman Islam Malaysia. Dicapai pada 29 Mac 2024.

Pautan luar
-----------

* ikimfm.my
* IKIMfm di Facebook
* IKIMfm di Instagram
* IKIMfm di TikTok
* IKIMfm di Twitter
* Saluran YouTube IKIMfm